"ธอส."ระดมเงิน จ่อออกสลาก 3หมื่นล้านปีนี้
ธอส.เล็งออกสลากออมทรัพย์ปีนี้ 3 หมื่นล้าน อายุ 3 ปี หวังปรับพอร์ตระดมเงินยาว 10-15% สร้างสมดุล
15 ม.ค. 2561

ธอส.เล็งออกสลากออมทรัพย์ปีนี้ 3 หมื่นล้าน อายุ 3 ปี หวังปรับพอร์ตระดมเงินยาว 10-15% สร้างสมดุล
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า หลังจากที่มีการแก้ไขร่าง พ.ร.บ.ธนาคารอาคารสงเคราะห์ (ฉบับที่...) พ.ศ. ... เพื่อขยายขอบเขตการทำธุรกิจและแก้ไขข้อขัดข้องในการดำเนินงานของ ธอส. เพื่อเปิดทางให้ขายสลากออมทรัพย์ เป็นช่องทางใหม่ในการระดมทุนระยะยาวมากขึ้น ผ่านการพิจารณาของกฤษฎีกา และมีผลบังคับใช้ภายใน 180 วัน ธนาคารจะเตรียมความพร้อมในการออกสลากออมทรัพย์ ธอส. รุ่นแรกมีวงเงินราว 3 หมื่นล้านบาท อายุ 3 ปี ออกจำหน่ายภายในปี 2561 เน้นขายประชาชนรายย่อย เพื่อปรับสัดส่วนการระดมเงินฝากของธนาคารจากเงินฝากระยะสั้น ให้เป็นเงินฝากที่มีระยะยาวมากขึ้นตามข้อเสนอแนะของธนาคารแห่งประเทศไทย รวมทั้งเป็นการเพิ่มทางเลือกในการออมเงินให้กับประชาชน
ทั้งนี้ อยู่ระหว่างการกำหนดราคาจำหน่ายให้กับประชาชนอยู่ระหว่าง 100 บาท หรือ 500 บาท ส่วนรางวัลใหญ่กำลังพิจารณาเช่นกันว่า จะให้ออกเป็นรางวัลใหญ่หลัก 10 ล้านบาท หรือ 20 ล้านบาทเพียงรางวัลเดียว หรือออกแบบกระจายรางวัลใหญ่ เพื่อให้มีผู้ที่ถูกรางวัลจำนวนเพิ่มมากขึ้น
“แม้ต้นทุนการออกสลากจะสูงกว่าการระดมเงินฝากแบบปกติของธนาคาร แต่เห็นว่าแบงก์รัฐทุกแห่งควรมีการออกผลิตภัณฑ์สลากเพื่อเป็นทางเลือกในการออมเงินให้ประชาชน โดยเป้าหมายการออกสลากของ ธอส.จะพยายามทำให้ได้ 10-15% ของยอดเงินฝากรวม”นายฉัตรชัย กล่าว
สำหรับผลการดำเนินงานปี 2560 ธนาคารสามารถปล่อยสินเชื่อใหม่ได้ 1.96 แสนล้านบาท เพิ่มขึ้น 17.06% สูงกว่าเป้าหมาย 1.85 แสนล้านบาท ส่งผลให้ธนาคารมียอดสินเชื่อคงค้างรวมทั้งสิ้น 1.02 ล้านล้านบาท เพิ่มขึ้น9.24% และในปี 2561 ธนาคารตั้งเป้าหมายปล่อยสินเชื่อไว้ที่ 1.89 แสนล้านบาท 
นอกจากนี้ ณ สิ้นปี 2560 ธนาคารมีสินทรัพย์รวม 1.06 ล้านล้านบาท เงินฝากรวม 8.58 แสนล้านบาท มียอดหนี้ที่ไม่ก่อให้เกิดรายได้ หรือเอ็นพีแอล จำนวน 4.31 หมื่นล้านบาท คิดเป็น 4.21% และคาดว่าในปี 2561 จะลดให้เหลือ 4% มีกำไรสุทธิ 1.1 หมื่นล้านบาท และปี 2561 คาดว่าจะมีกำไร 1.2 หมื่นล้านบาท